Šejs Gildžess-Aleksandrs

**Šeivonte (Šejs) Eišens Gildžess-Aleksandrs** (; dzimis  Toronto) ir Kanādas basketbolists, spēlē saspēles vadītāja un uzbrūkošā aizsarga pozīcijā. 2026. gadā pārstāv Nacionālās basketbola asociācijas (NBA) klubu Oklahomasitijas "Thunder". 2023. gadā piedalījās savā pirmajā NBA Visu Zvaigžņu spēlē un sezonas noslēgumā tika iekļauts NBA simboliskajā pirmajā izlasē. Kanādas basketbola izlases spēlētājs, tās sastāvā izcīnīja bronzas medaļu 2023. gada FIBA Pasaules kausā un tika iekļauts turnīra simboliskajā izlasē. Kopā ar "Thunder" kļuva par 2025. gada NBA čempionu, kā arī bija 2024.—2025. gada NBA sezonas vērtīgākais spēlētājs un finālsērijas vērtīgākais spēlētājs.

Dzimis sportiskā ģimenē. Viņa māte Šermēna Gildžesa pārstāvot Antigvu un Barbudu piedalījās vieglatlētikas sacensībās 1992. gada olimpiskajās spēlēs. Savukārt tēvs Vons Aleksandrs bija Š. Gildžesa-Aleksandra basketbola treneris vidusskolā. Basketbolista brālēns Nikeils Aleksandrs-Volkers arī ir profesionāls basketbolists, spēlē NBA.

## Karjera
Pēc vienas sezonas NCAA turnīrā vienā no basketbolā labākajām augstskolām Kentuki Universitātē Š. Gildžess-Aleksandrs pieteicās NBA draftam un 2018. gada NBA draftā Šarlotas "Hornets" viņu izraudzījās ar kopējo 11. numuru pirmajā kārtā. Uzreiz pēc drafta viņš tika aizmainīts uz Losandželosas "Clippers" pret citām drafta izvēlēm.

Jau pirmajā sezonā Š. Gildžess-Aleksandrs ieņēma svarīgu vietu komandā, dodamies sākumsastāvā vairumā spēļu. 2019. gada jūlijā "Clippers" viņu kopā ar Danilo Gallināri, piecām pirmās kārtas nākotnes drafta izvēlēm un vēl divām citām drafta izvēlēm aizmainīja uz Oklahomasitijas "Thunder" pret komandas lielāko zvaigzni Polu Džordžu.

Š. Gildžess-Aleksandrs kļuva par "Thunder" līderi, dodoties sākumsastāvā visās spēlēs, kurās piedalījies. 2023. gadā spēlētājs guva plašāku atzinību: piedalījās savā pirmajā NBA Visu Zvaigžņu spēlē un sezonas noslēgumā tika iekļauts NBA simboliskajā pirmajā izlasē, kā arī ierindojās 5. vietā balsojumā par NBA sezonas vērtīgāko spēlētāju. 2024. gadā vēlreiz piedalījās Visu Zvaigžņu spēlē un sezonas noslēgumā atkal tika iekļauts līgas simboliskajā pirmajā izlasē.

2025. gada 22. janvārī aizvadīja karjeras rezultatīvāko spēli, gūstot 54 punktus uzvarā pār Jūtas "Jazz" ar 123—114. 2024.—2025. gada NBA sezonas noslēgumā Š. Gildžess-Aleksandrs tika atzīts par sezonas vērtīgāko spēlētāju, bet "Thunder" sasniedza Rietumu konferences finālsēriju, pēc tam arī NBA finālsēriju pret Indiānas "Pacers", kurā guva uzvaru. Š. Gildžess-Aleksandrs tika atzīts arī par finālsērijas vērtīgāko spēlētāju.

2025. gada jūlijā komanda un spēlētājs vienojās par jaunu līgumu, kas paredzēja 285 miljonus dolāru lielu atalgojumu četru gadu laikā. 2025.—2026. gada NBA sezonas sākumā, 23. oktobra uzvarā pār Indiānas "Pacers" ar 141—135, viņš guva 55 punktus, kas kļuva par rezultatīvāko spēli Š. Gildžesa-Aleksandra karjerā.

### Kanādas izlase
2016. gadā Š. Gildžess-Aleksandrs spēlēja Kanādas U-18 izlasē. Pieaugušo Kanādas basketbola izlases sastāvā kopš 2022. gada. 2023. gada FIBA Pasaules kausā viņš bija komandas līderis un komanda, kas bija starp turnīra favorītiem, izcīnīja bronzas medaļu. Pats spēlētājs tika iekļauts turnīra simboliskajā izlasē.

2023. gada nogalē Š. Gildžess-Aleksandrs tika atzīts par Kanādas Gada sportistu.

## Atsauces

## Ārējās saites